
RAPORT
asupra Propunerii legislative pentru modificarea Legii nr.161 din 19/04/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
                    În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, cu  Propunerea legislativă pentru modificarea Legii nr.161 din 19/04/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl x 438 din 21 septembrie 2009, înregistrată cu nr. 31/838 din 22 septembrie 2009.
Senatul, în calitate de primă Cameră  sesizată, a respins propunerea legislativă în şedinţa din data de 16 septembrie 2009.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ  a avizat favorabil, cu observaţii şi propuneri,  iniţiativa legislativă, conform avizului nr. 460/11.05.2009.

Guvernul, prin avizul transmis, cu adresa nr. 1471 din 09.06.2009, nu susţine adoptarea acestei propuneri legislative.

Proiectul de lege supus dezbaterii are ca obiect de reglementare modificarea şi completarea Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, în sensul reglementării incompatibilităţii funcţiei de consilier local sau consilier judeţean cu calitatea de angajat cu funcţie de conducere al serviciilor publice deconcentrate ale ministerelor şi ale celorlalte organe de specialitate ale administraţiei publice centrale din unităţile administrativ-teritoriale şi al instituţiilor publice subordonate acestora.
În conformitate cu prevederile art. 61 din Regulamentul Camerei Deputaţilor, membrii Comisiei au examinat proiectul de lege  mai sus menţionat, avizul favorabil, cu observaţii şi propuneri, al Consiliului Legislativ, precum şi punctul de vedere al Guvernului în şedinţa din  20 octombrie 2009.
Din numărul total de 26 de  membri ai Comisiei juridice, de disciplină şi imunităţi au participat la şedinţă 14  deputaţi.
La dezbateri a participat, în calitate de invitat, domnul deputat Oajdea Daniel Vasile, iniţiator al propunerii legislative. 
Cu ocazia dezbaterilor s-a constatat că, stabilirea cauzelor de incompatibilitate are rolul de a evita ca persoanele aflate în funcţii sau demnităţi publice să deţină alte funcţii sau să desfăşoare un alt tip de activitate care ar putea influenţa negativ exercitarea mandatului cu care aceştia au fost învestiţi. S-a constatat că incompatibilităţile şi, implicit, restrângerea unor drepturi nu trebuie stabilite excesiv, ci ele trebuie să se limiteze doar la acele funcţii sau activităţi contrare ori care presupun un control reciproc de natură a crea o prezumţie generală de conflict de interese.
 În urma dezbaterilor s-a constatat că, în ceea ce priveşte propunerea de introducere a interdicţiei cumulului între calitatea de consilier local sau consilier judeţean şi cea de angajat cu funcţie de conducere la serviciile publice deconcentrate ale ministerelor şi ale celorlalte organe de specialitate ale administraţiei publice centrale din unităţile administrativ-teritoriale la instituţiile publice subordonate, nu există un conflict de interese care să justifice instituirea incompatibilităţii în discuţie, situaţie ce rezultă şi din punctul de vedere al Guvernului.
 În urma dezbaterii, membrii Comisiei au hotărât, cu majoritate de voturi, (4 voturi împotrivă), să propună plenului Camerei Deputaţilor  respingerea propunerii legislative.
În raport de obiectul şi conţinutul său, propunerea legislativă  face parte din categoria legilor organice.
PREŞEDINTE,                                              SECRETAR,
           Daniel BUDA                                   Gabriel ANDRONACHE
Consilier 
Paul Şerban

